Moord op DA-raadslid: Verdagte glo ANC-raadslidArgieffoto Brig. Hangwani Mulaudzi, woordvoerder van die Valke, het gesê Magawu het ook verskyn op aanklag van poging tot moord op Baatjies se sakevennoot. Die saak is tot 29 Augustus uitgestel wanneer Magawu om borgtog sal aansoek doen. Verskeie media het intussen berig dat Magawu ŉ ANC-wykskandidaat in die afgelope munisipale verkiesing was. Mulaudzi kon egter nie hierdie bewering bevestig nie. “Ons bemoei ons nie met politieke sake nie, ons konsentreer net op die moord,” het hy gesê. Maroela Media het vroeër berig Baatjies is Woensdagaand dood aangetref op die pad tussen Daniëlskuil en Postmasburg. Hy is twee keer in die kop en een keer in die bors geskiet. Mulaudzi het vroeër gesê volgens ŉ voorlopige ondersoek is Baatjies “onverhoeds in ŉ strik gelei”. Hy het sy sakevennoot saam met hom geneem om hom by te staan tydens ŉ sakevergadering. Sy sakevennoot is steeds in ŉ kritieke toestand in die hospitaal nadat hy ook geskiet is.